<classify> CHUO Kikuu cha Dar es Salaam UDSM kimesaini mkataba wa kukilea Chuo cha Madini kilichopo jijini Dodoma, kwa lengo la kuongeza ufanisi wa taaluma na mafunzo kwa vitendo katika chuo hicho.Makamu Mkuu wa UDSM, Profesa William Anangisye alisema hayo chuoni hapo wakati wa hafla ya kusaini mkataba huo, iliyohudhuriwa na Kamishna wa Madini katika Wizara ya Madini, David Mulabwa.Wengine ni Katibu Mkuu Wizara ya Madini, Profesa Saimon Msanjila, Katibu Mkuu, Wizara ya Elimu, Sayansi na Teknolojia, Dk Leonard Akwilapo na viongozi wengine. Profesa Anangisye alisema chuo hicho cha Madini kwa kulelewa na UDSM, kitapata fursa ya kukua na kuingia katika wigo mpana zaidi wa kitaaluma.Sisi Chuo Kikuu cha Dar es Salaam tumegusa nyanja nyingi za kitaaluma ikiwemo taaluma ya madini. Idara yetu ya Jiolojia imetoa wataalamu wanaoheshimika duniani na imekuwa na mchango mkubwa sana kitaifa, alisema Profesa Anangisye.Kamishna wa Madini, David Mulabwa alikishukuru UDSM kwa kuitikia jambo hilo, kwani ni hatua muhimu ambayo itaongeza ufanisi wa taaluma kimafunzo na vitendo katika chuo cha madini.Katibu Mkuu wa Wizara ya Madini, Profesa Msanjila amesema tukio hilo lilikuwa likisubiriwa hususan kwa wanafunzi wanaosoma katika chuo hicho cha madini.Amesema mchakato huo ulianza mwaka jana, ambao ulipita maeneo yote kisha kutoa taarifa nzito iliyopendekeza ni njia gani bora ya kufanya.Alisema kwa kupewa ulezi huo, UDSM itaendelea kuangalia hali ya sasa ya chuo cha madini kwa walimu waliopo, mitaala iliyopo pamoja na miundombinu, wizara itakuwa tayari kusikiliza mapendekezo yote.Alisema chuo hicho kina kampasi mbili hiyo ya Dodoma na nyingine Nzega, huku akiwaondoa hofu wafanyakazi wote waliopo katika chuo hicho kuwa hakuna atakayepoteza kazi, kwa wale wasiokuwa na sifa wizara ina kazi nyingi na mshahara wao utakuwa salama.  <topic>: kitaifa 